Diari Oficial de la Generalitat Valenciana


Sumari del DOGV 4650, del 15-12-2003 (2003/13512)

ORDE de 4 de desembre de 2003, de la Conselleria d'Indústria, Comerç i Turisme, per la qual es convoca el Concurs Europeu "Junts som més. Ens comuniquem amb l'ampliació".
--------------------------------------------------------------------------------------------------------------------------------------------------------------------------

### Dades del document

Número de DOGV
:   4650

Data del DOGV
:   15-12-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/13874


Data del document
:   04-12-2003

Organisme emissor
:   Conselleria d'Indústria, Comerç i Turisme

Tipus de document
:   Ordre

Anàlisi jurídica

 Descriptors 

:   * tercera edat
    * societat de consum
    * jove
    * premi cultural
    * Europa dels ciutadans
    * distinció honorífica

ORDE de 4 de desembre de 2003, de la Conselleria d'Indústria, Comerç i Turisme, per la qual es convoca el Concurs Europeu "Junts som més. Ens comuniquem amb l'ampliació". [2003/13073]
  
La Comunitat Valenciana ha decidit participar en l'organització del Concurs Europeu "Junts som més. Ens comuniquem amb l'ampliació" recolzat per la Comissió Europea. Correspon a la Generalitat Valenciana organitzar la fase autonòmica d'este concurs a fi de possibilitar, entre la població de jóvens i majors de 60 anys residents a la Comunitat Valenciana, el coneixement dels països que formen part de la quinta ampliació de la Unió Europea, la seua història, cultura, hàbits de consum, etc. i procedir a la selecció dels representants de la nostra Comunitat per a poder participar en les fases posteriors. Per a reconéixer l'esforç i la qualitat de les aportacions dels participants en el concurs, es vol dotar amb premis als millors treballs presentats.
  
Per això i en virtut de les facultats que em conferix l'article 35 de la Llei 5/1983, de Govern Valencià, i l'article 47 de la Llei d'Hisenda Pública Valenciana,
  
ORDENE
  
Article 1. Convocatòria
  
Constituïx l'objecte de la present orde la convocatòria del Concurs Europeu "Junts som més. Ens comuniquem amb l'ampliació" Es tracta d'una iniciativa de la Comissió Europea per a donar a conéixer a jóvens de 10 a 18 anys i majors de 60 anys, la idea d'una Europa ampliada que summa història, art, cultura i hàbits de consum i que té un futur comú, fomentant la trobada entre generacions i països per a conéixer la realitat. L'objecte del concurs és la realització d'una sèrie d'activitats informatives i formatives que concloguen amb l'elaboració, per part dels participants, de materials lúdics com a cançons, poemes, receptaris, relats, contes, muntatges audiovisuals, etc., però que en qualsevol cas estaran relacionats amb la història i formes de consum d'algun dels països de l'ampliació.
  
Article 2. Premis
  
1. Els treballs guardonats obtindran els premis següents:
  
- Un premi de 800 euros per a la categoria de jóvens de 10 a 18 anys.
  
- Un premi de 800 euros per a la categoria de majors de 60 anys.
  
- Dos premis de 600 euros a distribuir indistintament entre les dos categories.
  
- Sis premis de 300 euros a distribuir indistintament entre les dos categories.
  
2. Per a tots els treballs presentats, que reunisquen els requisits establits en esta convocatòria, s'expedirà un certificat de participació.
  
3. El jurat podrà declarar deserts alguns dels premis.
  
4. Una representació dels grups guanyadors en cada categoria participarà en la fase nacional, corrent les despeses d'assistència per compte de la Direcció General de Comerç i Consum.
  
Article 3. Destinataris
  
Podran participar en la convocatòria:
  
- Jóvens de 10 a 18 anys residents a la Comunitat Valenciana, coordinats per un responsable, i en equips d'un mínim de 4 persones i un màxim de 20.
  
- Persones majors de 60 anys, residents a la Comunitat Valenciana, de forma individual o en equips de 2 a 10 persones.
  
Article 4. Característiques dels treballs
  
Els treballs que es presenten a esta convocatòria tindran les següents característiques:
  
a) Si es tracta de textos i/o material gràfic (contes, poesies, cançons, relats, còmics, etc.) el treball presentat no excedirà de 10 folis.
  
b) En el cas de material audiovisual i/o interactiu (espots, vídeos, etc.) la seua duració no serà superior a 15 minuts.
  
Article 5. Sol·licituds i documentació
  
1. En el cas de jóvens, es presentarà la següent documentació:
  
- Sol·licitud subscrita pel coordinador responsable, amb indicació del seu càrrec o funcions i acompanyada de còpia del seu DNI i del llistat dels jóvens que componen el grup, amb indicació de la seua data de naixement i lloc de residència.
  
- Autorització signada pels participants o en el cas de ser menors d'edat, pels seus representants legals, perquè l'import econòmic del premi siga abonat al responsable coodinador en el seu nom.
  
- Autorització del seus representants legals per a la participació en el concurs, en el cas que els participants siguen menors d'edat.
  
2. En el cas de les persones majors de 60 anys, es presentarà la següent documentació:
  
- Sol·licitud subscrita pel participant o representant de l'equip, acompanyada del llistat de persones que componen el grup.
  
- Còpia del DNI de cadascun d'ells o document equivalent, i quan resulte necessari per acreditar la residència a la Comunitat Valenciana, l'oportú certificat d'empadronament.
  
- Autorització signada per les persones que formen l'equip perquè l'import econòmic del premi siga abonat al representant en el seu nom.
  
3. Les sol·licituds es dirigiran a la Direcció General de Comerç i Consum i es presentaran en el registre de la Conselleria d'Indústria, Comerç i Turisme, carrer Colom, número 32, codi postal 46643 València, o per qualsevol de les altres formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. La sol·licitud s'acompanyarà a més de:
  
a) El treball realitzat (original i còpia) que es presenta a la convocatòria, que haurà de desenvolupar-se en l'exercici.2004
  
b) Memòria descriptiva de com es va realitzar el treball, (original i còpia) amb un màxim de 5 folis i en la que es detallaran totes les activitats exercides (xarrades, fòrums de debat, recopilació d'informació, entrevistes realitzades, investigació etc.).
  
5. El termini per a la presentació de les sol·licituds començarà el 7 de gener i conclourà el 14 d'abril.
  
6. La presentació dels treballs suposa l'acceptació expressa de totes les bases de la present convocatòria.
  
Article 6. Procediment per a la concessió dels premis
  
1. Els treballs presentats seran examinats i avaluats per un jurat constituït per:
  
- Tres representants de la Direcció General de Comerç i Consum designats pel director general, incloent-hi el nomenament del president .
  
- Un representant de la Direcció General d'Ensenyança.
  
- Un expert en temes relacionats amb la tercera edat, nomenat pel director general de Comerç i Consum.
  
- Actuarà com a secretari del jurat amb veu i sense vot un funcionari de l'Àrea de Consum.
  
2. Per a la selecció dels treballs amb dret a premi el Jurat tindrà en compte els criteris següents:
  
a) Les activitats prèvies realitzades per a desenvolupar el treball.
  
b) La rellevància dels temes que s'aborden en relació amb la història i hàbits de consum del país sobre el qual es treballe.
  
c) La qualitat del material elaborat.
  
d) Les possibilitats de difusió del material entre la població jove i adulta.
  
e) L'originalitat del treball.
  
f) La rellevància del treball amb relació als reptes que planteja el nou espai europeu.
  
3. El jurat tindrà facultats per a resoldre tots els dubtes que apareguen en la interpretació de les bases.
  
4. El jurat elevarà la seua decisió al conseller d'Indústria, Comerç i Turisme qui resoldrà l'atorgament dels premis. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
DISPOSICIONS ADDICIONALS
  
Primera
  
1. La concessió dels premis previstos en esta orde estarà condicionada a l'existència de crèdit adequat i suficient per a això en els Pressupostos de la Generalitat Valenciana per a l'exercici 2004.
  
2. En compliment del que preveu l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a l'any 2004, mitjançant orde de la Conselleria d'Indústria, Comerç i Turisme es donarà publicitat de les línies de crèdit i de l'import global màxim destinat a la concessió dels premis previstos en la present disposició.
  
Segona
  
Tota alteració de les condicions que s'han tingut en compte per a la concessió dels premis podrà modificar la resolució de concessió. Les persones beneficiàries queden sotmeses, en la part que se'ls puga aplicar, a allò que prescriuen els articles 47 i 47 bis de la Llei d'Hisenda Pública de la Generalitat Valenciana i seran causes de reintegrament de les quantitats percebudes les previstes en l'article 47.9 de la mencionada llei.
  
Tercera
  
1. Els guanyadors del concurs s'obliguen a cedir a la Generalitat Valenciana tots els drets d'explotació derivats de la publicació del treball, podent la Generalitat Valenciana utilitzar, per si mateixa o a través de terceres persones, físiques o jurídiques, de la forma que estime més convenient per als seus interessos, qualssevol de les imatges o elements que conformen la dita publicació.
  
2. Així mateix, els guanyadors s'obliguen a assumir, les responsabilitats que pogueren resultar de la utilització dels textos, imatges i altres elements creatius aportats per estos en la realització del treball i la propietat de la qual siga de terceres persones o entitats alienes a la present convocatòria.
  
DISPOSICIONS FINALS
  
Primera
  
Es faculta el secretari autonòmic d'Indústria i Comerç per a dictar les disposicions i adoptar les mesures que considere oportunes per al desenvolupament i aplicació del que disposa la present orde.
  
Segona
  
La present orde entrarà en vigor l'endemà al de la seua publicació en el Diari Oficial de la Generalitat Valenciana.
  
València, 4 de desembre de 2003
  
El conseller d'Indústria, Comerç i Turisme
  
MIGUEL I. PERALTA VIÑES